Assassin's Creed Origins
Assassin's Creed Origins — მოქმედებითი-სათავგადასავლო ვიდეო თამაში, რომელიც შექმნა Ubisoft Montreal-მა და გამოსცა Ubisoft. ეს არის რიგით მეათე ძირითადი თამაში „Assassin's Creed“-ის სერიიდან. ის მსოფლიოს მასშტაბით გამოვიდა 2017 წლის 27 ოქტომბერს Microsoft Windows-ის, PlayStation 4-სა და Xbox One-ის პლატფორმებისთვის. სიუჟეტი მიმდინარეობს ძველ ეგვიპტეში, პტოლემეების სამეფოს ხანაში, და მოგვითხრობს გამოგონილ ისტორიას რეალურ სამყაროში, რასაც თან სდევს საუკუნოვანი ბრძოლა ასასინებსა და ტამპლიერებს შორის. „Origins“ არის მოქმედებითი-სათავგადასავლო და სტელსის ჟანრის თამაში, სადაც მოთამაშე აკონტროლებს პერსონაჟ ბაიეკს. მასში ვირტუალური კამერა წარმოდგენილია მესამე პირის პერსპექტივით. მოთამაშემ უნდა შეასრულოს როგორც ძირითადი დავალებები, ასევე მეორეხარისხოვანი ქვესტები, რის შემდეგაც იღებს გამოცდილების ქულებს და ეუფლება ახალ უნარ-ჩვევებს. მოთამაშეს კომპანიონობას გაუწევს არწივი სახელად სენუ. თამაში, აგრეთვე მოიცავს საზღვაო ომებს და წყალქვეშა გამოკვლევებს. რაც შეეხება ბრძოლის სისტემას, განიცადა სრული სახეცვლილება. პროექტზე მუშაობა დაიწყო 2014 წლის დასაწყისში. და მის შესახებ საზოგადოებისთვის ოფიციალურად ცნობილი გახდა 2017 წლის 11 ივნისს. შემქმნელებმა დაიქირავეს ეგვიპტოლოგები, რათა თამაშის სამყარო და ატმოსფერო მაქსიმალურად დამსაგავსებოდა იმ პერიოდის ეგვიპტეს. საბოლოოდ მზის შუქი იხილა 2017 წლის 27 ოქტომბერს. „Origins“-მა მიიღო დადებითი შეფასებები ვიდეო თამაშების კრიტიკოსებისგან. შექება ძირითადად წილად ჰხვდა სიუჟეტს, გახმოვანებას, ეგვიპტის მიმზიდველ გარემოს და ვიზუალურ ეფექტებს. საერთო განხილვების საიტ Metacritic-ზე XONE-ის ვერსია ფლობს 85/100,, PC ვერსია 86/100, ხოლო PS4-ის ვერსია 84/100.